Tottenham vant reservepreget oppgjør mot Leicester
For både Leicester (nummer to i Premier League) og Tottenham (nummer fire i Premier League) sendte ut et B-preget mannskap i omkampen i 3. runde av den tradisjonsrike cupturneringen.Tottenham, som tapte hjemme for nettopp Leicester i serien 13. januar, styrte det meste på King Power Stadium. Og vant fortjent etter scoringer av Heung-Min Son fem minutter før pause og Nacer Chadli 20 minutter ut i andre omgang. Sørkoreanerens mål var et perletreff fra 16 meter i Kasper Schmeichels korthjørne. Toppscorerne Jamie Vardy og Harry Kane ble byttet inn i andre omgang, og Kane var nær å putte på ytterligere for gjestene fra London. Liverpool er også videre til 4. runde i FA-cupen etter å ha slått League Two-middelhavsfareren Exeter 3-0 i omkampen på Anfield. Jürgen Klopps mannskap, som gikk på et tungt nederlag for Manchester United søndag, tok seg lett videre etter scoringer av Joe Allen, Sheyi Ojo og Joao Carlos Teixeira. Kveldens øyeblikk var 18 år gamle Ojos første scoring for Liverpool: Med voksen ro la han ballen pent i det lengste hjørnet bak Exeter-keeperen. Jürgen Klopp satte også stor pris på at skadeplagede John Flanagan gjorde comeback med sitt innhopp seks minutter etter pause. Liverpool møter West Ham hjemme i FA-cupens 4. runde lørdag 30. januar. Tottenham møter Colchester borte. VG oppdaterer saken.
(Leicester - Tottenham 0-2/Liverpool - Exeter 3-0) Tottenham og Leicester kjemper om Premier League-tittel og Champions League-deltagelse. Og viste med tydelighet at det er viktigere enn FA-cupen.